Tyd om kragstasies te verkoop, sê kenner | Netwerk24
Deur Jan de Lange 20 Oktober 2019 00:00
Kragdrade in Orlando, Soweto. Foto: Bloomberg
Mike Rossouw, ’n elektriese ingenieur wat jare lank in Eskom en buite Eskom vir die land se grootste elektrisiteitsverbruikers gewerk het, sê dis al manier om elektrisiteitstoevoer te stabiliseer en Eskom se skuldlas onder beheer te bring.
“Die gebeure die afgelope week wys duidelik dat Eskom se topbestuur en die betrokke politici nie verstaan wat die werklike probleme is nie. Hulle vra nie die regte vrae nie en hou hulle nie met die regte oplossings besig nie.
“As Eskom net sy drie grootste kragstasies verkoop, kan die land binne ’n jaar in ’n heeltemal ander posisie wees. Ons sal beslis nie weer beurtkrag hê nie.”
Dis hoe lank dit sal neem om die transaksie af te handel, sê hy. Hy reken deur Medupi en Kusile te verkoop, kan Eskom tussen 40% en 60% van die boekwaarde – die geld wat reeds aan die twee sukkelende nuwe kragsentrales bestee is – terugkry. “Nog een van die groter kragsentrales soos Kriel, Matla of Tutuka wat daarmee saam verkoop word, sal ’n opbrengs lewer wat genoeg is om Eskom en die land se skuldposisie heeltemal te verander,” sê Rossouw.
“As die kragstasies verkoop word, gaan dit geen werkverliese op die kragstasies self veroorsaak nie. Daar sal wel werkverliese in Megawattpark wees van oortollige personeel wat nie meer dienste aan die kragstasies hoef te lewer nie, maar hulle is nie vakbondlede nie,” sê hy.
Rossouw sê die steenkoolkragstasies sal dalk nie vir Westerse beleggers aantreklik wees nie. “Maar jy sal beslis groot belangstelling van beleggers in China en Indië kry.”
Meer oor: Eskom | Beurtkrag | Staatsondernemings | Krag | Kragstasies | Elektrisiteit